b"\n_START_ARTICLE_\nGornja Radgona\n_START_SECTION_\nZgodovina\n_START_PARAGRAPH_\nNajdbe in sledovi neolitske naselbine na Grajskem gri\xc4\x8du pri\xc4\x8dajo o obstoju v \xc4\x8dasu kulture \xc5\xbearnih grobi\xc5\xa1\xc4\x8d. Najdi\xc5\xa1\xc4\x8da pri opekarni govorijo o domnevi, da je stalo tu manj\xc5\xa1e rimsko naselje. \xc5\xbdupnija je spadala pod salzbur\xc5\xa1ki patronat in je bila ustanovljena v dobi Spanheimov v prvi polovici 12. stoletja._NEWLINE_Sama zgodovina Gornje Radgone sega v 12. stoletje, ko je nastalo naselje pod Ratigojevim gradom. Kralj Otokar II. P\xc5\x99emysl je po letu 1265 na Murinem otoku ustanovil sedanjo Radgono, ki se omenja leta 1265 kot trg in leta 1299 kot mesto, stara naselbina pa se je spremenila v njeno predmestje. Gornja Radgona je nastala na pobo\xc4\x8dju Grajskega gri\xc4\x8da (265 m) in pomola Slovenskih goric._NEWLINE_Zaradi pomembne lokacije pri reki Muri je bilo naselje v 12. in 13. stoletju skupaj z Radgono ve\xc4\x8dkrat prizadeto zaradi napadov Mad\xc5\xbearov, v 15. in 16. stoletju pa zaradi tur\xc5\xa1kih vpadov. Velika nadloga v za\xc4\x8detku 18. stoletja so bili Kruci._NEWLINE_Leta 1605 je hudo narasla Mura in prizadela obema Radgonama ogromno \xc5\xa1kode, kugo pa je do\xc5\xbeivljala domala vsaka generacija. Najhuje je bilo leta 1680, ko je ostalo mnogo hi\xc5\xa1 brez stanovalcev._NEWLINE_Na lahni vzpetini pri opekarni so bile vislice, ki so jih odstranili \xc5\xa1ele leta 1800._NEWLINE_Gornja Radgona je postala leta 1907 trg, po zadnji vojni pa mesto. Pred letom 1918 je bila upravno povezana z Radgono. Star leseni most med Radgonama so po izredno hudem zimskem mrazu, februarja 1929 ob odjugi nakopi\xc4\x8dene gmote ledu uni\xc4\x8dile. Drugi leseni most, pa je bil zgrajen \xc5\xa1ele leta 1932. Ugodna geografska lega, medsebojni gospodarski stiki (sodelovanje obeh strani pri ubranitvi pred poplavami, po\xc5\xbearih, pomembni gospodarski stiki) so narekovali skupno graditev mostu, ki sta ga junija 1969 slovesno odprla jugoslovanski predsednik Tito in takratni predsednik avstrijske republike Jonas. O tem pri\xc4\x8da tudi spominska plo\xc5\xa1\xc4\x8da na ograji mostu._NEWLINE_Med slovensko osamosvojitveno vojno, je bil radgonski mejni prehod prizori\xc5\xa1\xc4\x8de ve\xc4\x8djega spopada.\n_START_SECTION_\nMestno jedro\n_START_PARAGRAPH_\nV starem mestnem \xc5\xa1pitalu iz leta 1614 domuje muzej z etnolo\xc5\xa1ko zbirko in s prikazom osvobodilnega gibanja v ob\xc4\x8dini. Pri muzeju so ostanki spomenika Svetilnik miru; nem\xc5\xa1ki nacisti so ga aprila 1941 poru\xc5\xa1ili, vendar so bili ostanki kasneje spet sestavljeni._NEWLINE_Pri avtobusnem postajali\xc5\xa1\xc4\x8du, nasproti nekdanjega hotela Grozd, je poznogotsko znamenje iz leta 1525 z mlaj\xc5\xa1im kipcem na steber privezanega Kristusa. Znamenje ima piramidasto streho in na tri strani odprto hi\xc5\xa1ico z renesan\xc4\x8dnimi balustradami._NEWLINE_V \xc4\x8dereh podno\xc5\xbeja starega mostu \xc4\x8dez Muro je vzidan radgonski grb.\n_START_SECTION_\nVinarstvo\n_START_PARAGRAPH_\nV mestu je sede\xc5\xbe podjetja Radgonske gorice d. d., ki ima v Radgonsko-Kapelskih goricah nad 320 ha vinogradov, v mestu pa klet za 2,6 milijona litrov vina. _NEWLINE_Zraven navedenega podjetja je Gornja Radgona tudi domovanje Frange\xc5\xbeeve penine, ki velja za eno najve\xc4\x8djih zasebnih kleti, kjer se ukvarjajo predvsem s peninami. \xc5\xa0tefan Frange\xc5\xbe, neko\xc4\x8d direktor Radgonskih goric, je svojo zgodbo nadaljeval v lastnem podjetju, ki ga je po njegovi smrti prevzel sin Jernej Frange\xc5\xbe. Penina dru\xc5\xbeine Frange\xc5\xbe velja za ekskluzivno pija\xc4\x8do, na voljo je le v presti\xc5\xbenih lokalih, hotelih in restavracijah._NEWLINE_V Gornji Radogni je \xc5\xbee leta 1852 doma\xc4\x8din Alojz Kleno\xc5\xa1ek izdeloval penine, leta 1882 pa je \xc5\xa1vicarski priseljenec Clotar Bouvier ustanovil podjetje za izdelovanje penine iz doma\xc4\x8dega vina po francoskem na\xc4\x8dinu (M\xc3\xa9thode Classique). V radgonskih kleteh na leto napolnijo okrog 300.000 steklenic zlate penine, ki jo pridobivajo na klasi\xc4\x8dni na\xc4\x8din in srebrne penine, ki jo proizvajajo na industrijski na\xc4\x8din (M\xc3\xa9thode Charmat). Med pridelanimi tihimi vini ima posebno mesto di\xc5\xa1e\xc4\x8di traminec, najbolj uveljavljena blagovna znamka pa je kakovostno, \xc2\xbbod sonca razvajeno\xc2\xab, vino jan\xc5\xbeevec', ki ga letno pridelajo nekje 2 milijona litrov._NEWLINE_Na \xc5\xa0lebingerjevem bregu \xc5\xa1tevilka 14 uspeva ena najdebelej\xc5\xa1ih in najstarej\xc5\xa1ih trt v Sloveniji. Glavno deblo z obsegom 72\xc2\xa0cm sestavljajo 4 po cepljenju med seboj zdru\xc5\xbeena stebla."